Mag Anás aar amau i athaadeewaijã Simón Pedro dʉi maach numpaimuata warphaapaimua i oopʉpʉig majim.
Mʉchin chi phadnaan poroujã khaphʉ aajerr aawai mag chi phadnaan por aar Jesús wai dubphobaadeewaijã mʉchin ierr nem pom weu wejom eejã dʉi dubjim.
Pari maagwai Pedro pod dubba,
daaugajãrpai sĩsijim.
Magbaawai mua deeu dawag beewi chi ʉʉi mag puertdi thʉa sĩerr dʉi iekhabaawai ʉu Pedrojã dubpijim.
Mag i dubpinaa irig,
—¿Pʉjã ar woun ierr wai nʉm dʉi wenʉrraajem khʉʉn eem khabá?
ajim chi ʉʉirau.
Magbaawai Pedroou irig,
—Ʉ̃hʉ̃,
mʉ chan am eem khabam,
mua i khaugba chitʉmgui ajim.
Maagwai õor jĩchkhapho thʉnarr aawai maiguim khʉʉn chi phadnaan am chognaanau mag chi Aai i jeeujem di thʉajerr khʉʉn dʉimua di ũjãrr õt orwia agʉg õt khãai naajim.
Maig ich Pedrojã dʉi am aig õt khãkhãai khajim.
Mag chi Jesús ich aar wai barbaimaawai chi phadnaan por Anás anʉmua irig maar i dʉi wenʉrraajem khʉʉnjã jeeunaa irua marag jaaujemjã jeeumajim aajem,
khanta marag jaaujẽ a khap aag.
Maagwai mʉ Pedro dʉi daaugajãr di ũjãrr chirajim.
Magbaawai Jesuu irig,
—Mʉʉn thumaam khʉʉn dakhĩirta nem jaau chitaajemgui ajim anʉm:
judionaan Ẽwandam iek ũraag ãba biirdʉajem deg,
maimua Aai i jeeujem deg thumaam khʉʉn ãba biirdʉajem eejã agjo.
Maagjeewai mʉ bʉ̃ʉrjã nem meraa jaautarr chukhu chitʉmgui ajim anʉm.
Magnaa,
¿Khanthee pua mʉrʉgta jeeu sĩ?
Amauta jaauju aai naabá ajim anʉm,
khanta mua amag jaaujeejĩ.
Amau meraa khaba nʉmgui ajim anʉm,
mua amachig jaaujerr.
Pari Jesuu mag iekhabaawai Aai i jeeujem di thʉajem eem ãbmua i khĩidadcha juajãau phot a sĩunaa,
—Khĩujã ũrbanaa magta aajeeba phadnaan por dʉi ajim anʉm.
Magbaawai deeu chi Jesús garmua,
—Mʉ khaigbata iekhatarr khai,
mʉrʉg jaaubá ajim anʉm,
khan gaaimua mʉ mag khaigba iekhabar.
Pari mʉ agchata iekha chirʉm khai,
¿khanthee mʉ gaai jãg sĩ?
ajim anʉm Jesuu.
Mag,
agtha jʉ̃gadau jua jʉ̃kha simta chi Anás anʉmua jũrr agjo phadnaan por Caifás aar deepʉijim aajem,
ag bigaaupai;
ajapcharan ich ãig aarma.
Mag mam Jesús dʉi mamag khaawai Pedroon agtha jĩchgau õt khãkhãai khajim.
Mag i õt khãkhãaikham eeta ãbmua irig,
—¿Pʉjã ar woun ierr wai nʉm dʉi wenʉrraajem khʉʉn eem khabá?
ajim.
Magbaawai Pedroou seukha,
—Ʉ̃hʉ̃,
mʉ chan am eem khabam,
mua i khaugba chitʉmgui ajim.
Maimua ag khur nʉʉpai awi ichdeu i kach oorthupʉitarr khod agjo aiguim khʉʉn chogkha simuajã agjo jũrr irig,
—Ar chum nemjĩirdo ee Jesús pʉr awaan wenʉrraawai pʉjã mua i dʉi ootarr khabamá ajim irig.
Pari ichig magbaawai,
Pedroou deeu,
—Mua chan i khaugba chitʉmgui ajim.
Irua mag iekhabapʉim dʉicha chi ãthãrraujã dʉi kekerekee ajim.